รมว.พลังงาน คาดราคาน้ำมันจะยังอยู่ในระดับต่ำต่อไปอีก 6 เดือน
นายณรงค์ชัย อัครเศรณี รมว.พลังงาน คาดว่าราคาน้ำมันจะยังอยู่ในระดับต่ำไปอย่างน้อยอีก 6 เดือน หลังจากราคาในตลาดโลกยังคงปรับตัวลดลงต่อเนื่องตามภาวะเศรษฐกิจโลกในภาพรวมที่ทำให้ความต้องการใช้สินค้าโภคภัณฑ์ยังคงตกต่ำ
24 ส.ค. 2558

นายณรงค์ชัย อัครเศรณี รมว.พลังงาน คาดว่าราคาน้ำมันจะยังอยู่ในระดับต่ำไปอย่างน้อยอีก 6 เดือน หลังจากราคาในตลาดโลกยังคงปรับตัวลดลงต่อเนื่องตามภาวะเศรษฐกิจโลกในภาพรวมที่ทำให้ความต้องการใช้สินค้าโภคภัณฑ์ยังคงตกต่ำ ขณะที่เศรษฐกิจของประเทศจีน อินเดีย และญี่ปุ่นยังคงซบเซา
“ภาวะดัชนีตลาดหุ้นดาวน์โจนส์วานนี้ปรับตัวขึ้นสูงสุดแตะระดับ 18,000 จุด หลังข้อมูลการเติบโตทางเศรษฐกิจในไตรมาส 3 ของสหรัฐฯปรับตัวดีขึ้น แต่คงไม่เป็นผลบวกต่อราคาน้ำมันในตลาดโลก” รมว.พลังงาน กล่าว
ด้านนายธรรมยศ ศรีช่วย อธิบดีกรมพัฒนาพลังงานทดแทนและอนุรักษ์พลังงาน แสดงความกังวลว่าเป้าหมายการใช้เอทานอลของประเทศจนถึงปี 2573 ที่ 9 ล้านลิตรต่อวันจะไม่เป็นไปตามเป้าหมาย จากปัจจุบันมียอดการใช้อยู่ที่ 3 ล้านลิตรต่อวัน หลังราคาน้ำมันในตลาดโลกที่ลดลงต่อเนื่องและส่งผลต่อราคาขายปลีกน้ำมันในประเทศทำให้น้ำมันกลุ่มแก๊สโซฮอลมีปริมาณการใช้ลดลง 